Predkladacia správa

Návrh strategických zámerov činnosti Sociálnej poisťovne predkladá vláde Slovenskej republiky na schválenie generálny riaditeľ Sociálnej poisťovne v zmysle ustanovenia § 122 ods. 4 písm. c) štvrtý bod zákona č. 461/2003 Z.z. o sociálnom poistení v znení zákona č. 677/2006 Z.z. Predkladaný materiál bol dňa 28.mája 2007 prerokovaný Dozornou radou Sociálnej poisťovne, ktorá podľa ustanovenia  § 123 ods. 2 písm. a) tretí bod zákona č. 461/2003 Z.z. o sociálnom poistení v znení zákona č. 677/2006 Z.z. vypracovala stanovisko k návrhu strategických zámerov činnosti Sociálnej poisťovne, ktoré je súčasťou predkladaného materiálu. (uznesenie Dozornej rady Sociálnej poisťovne č. 60/4/07).
 Návrh strategických zámerov činnosti Sociálnej poisťovne je stratégiou na obdobie rokov 2007 – 2012, ktorá bude rozhodujúcim spôsobom profilovať jej ďalší rozvoj a smerovanie.

Stratégia reaguje na výsledky analýzy súčasného stavu Sociálnej poisťovne a na podmienky okolitého prostredia, v  ktorom inštitúcia vykonáva svoju činnosť. Svojimi opatreniami sa na úrovni možností inštitúcie o. i. zameriava na problémy platobnej schopnosti poistných fondov, finančnej a prevádzkovej efektívnosti, zvýšenie informovanosti klientov o súčasnom stave nákladovosti sociálneho poistenia, jeho príčinách a predpokladanom vývoji. Jednotlivé opatrenia predpokladajú aktívne zapojenie Sociálnej poisťovne a využitie jej poznatkov na tvorbu  proklientsky orientovaných, zásadných opatrení na zachovanie jej solventnosti  v dlhodobom časovom horizonte. Viaceré z uvedených oblastí tvoria externý rámec, ktorý  podstatným spôsobom ovplyvní rozsah a spôsob implementácie strategických cieľov a opatrení.
Návrh strategického komplexu formuluje poslanie, základné hodnoty, víziu, prioritné strategické osi, strategické ciele Sociálnej poisťovne, opatrenia a postupy na ich dosiahnutie. Vychádza zo základnej línie, podľa ktorej je primárnou cieľovou oblasťou klient, ktorý môže byť službami Sociálnej poisťovne uspokojený len splnením jej strategických cieľov v oblasti ľudských zdrojov, za predpokladu efektívneho využívania potrebného objemu financií a optimálnych vnútorných procesov (v uvedenom poradí). Príslušné realizačné opatrenia budú rozpracované v nasledujúcej etape implementácie stratégie Sociálnej poisťovne.  
Zvolený postup umožňuje v  etape implementácie previazať strategické ciele Sociálnej poisťovne s kľúčovými ukazovateľmi výkonnosti na príslušných úrovniach inštitúcie, čím sa vytvára možnosť na ich pravidelné monitorovanie a súčasne aj predpoklady na jej efektívne riadenie. Vytvorenie podmienok pre úspešnú implementáciu stratégie Sociálnej poisťovne si vyžiada prijatie viacerých vecných, organizačných, personálnych a prípadne aj ďalších opatrení. 

Naplnenie viacerých strategických cieľov je finančne náročné a preto sa budú úlohy vyplývajúce zo stratégie Sociálnej poisťovne každoročne upresňovať vo väzbe  na možnosti ich finančného krytia. V nákladoch na implementáciu stratégie je potrebné prihliadať nielen na dopady súvisiace s infláciou, ale aj na problémy neriešené v  predchádzajúcom období, predovšetkým v oblasti odmeňovania zamestnancov, starostlivosti o majetok, priestorové problémy a iné. Nie zanedbateľný finančný dopad predstavujú aj zvýšené náklady na zabezpečenie novej informatickej podpory jednotlivých činností Sociálnej poisťovne. Z týchto dôvodov je obdobie do roku 2010 finančne  mimoriadne náročné. Rok 2010 je možné považovať za zlomový a v ďalších rokoch by sa nákladovosť prevádzky Sociálnej poisťovne mala začať postupne stabilizovať.

Po prerokovaní vo vláde Slovenskej republiky bude návrh strategických zámerov Sociálnej poisťovne v súlade s § 122 ods. 4 písm. c) štvrtý bod zákona č. 461/2003 Z.z. o sociálnom poistení v znení zákona č. 677/2006 Z.z. predložený na rokovanie Národnej rady Slovenskej republiky.